**Anexa VIII – model orientativ**

**Măsuri de informare și comunicare**

**(1)** AM POCA și Beneficiarul sunt responsabili de îndeplinirea obligațiilor prevăzute la art. 115 - Informare și comunicare și din Anexa XII – Informarea și comunicarea privind contribuțiile din partea fondurilor din Regulamentul (UE) nr. 1303/2013 al Parlamentului European și al Consiliului de stabilire a unor dispoziții comune privind Fondul European de Dezvoltare Regională, Fondul Social European, Fondul de Coeziune, Fondul European Agricol pentru Dezvoltare Rurală și Fondul European pentru Pescuit și Afaceri Maritime, precum și de stabilire a unor dispoziții generale privind Fondul European de Dezvoltare Regională, Fondul Social European, Fondul de Coeziune și Fondul European pentru Pescuit și Afaceri Maritime și de abrogare a Regulamentului (CE) nr. 1083/2006 al Consiliului, cu completările ulterioare.

**(2)** Beneficiarii sunt responsabili pentru implementarea activităților de informare și comunicare în legătură cu asistența financiară nerambursabilă obținută prin POCA, în conformitate cu cele prevăzute în cererea de finanțare.

**(3)** Finanţarea în cadrul acestui program operaţional conduce la acceptarea de către Beneficiar a introducerii sale în Lista Operațiunilor, în conformitate cu prevederile art. 115 alin. (2) din Regulamentul CE nr. 1303/2013, cu modificările și completările ulterioare.

**(4)** Beneficiarul este obligat să utilizeze, pentru toate materialele de informare și comunicare realizate în cadrul proiectelor finanțate prin POCA, indicațiile tehnice din Manualul de Identitate Vizuală a POCA, postat pe site-ul oficial al programului.

**(5)** Beneficiarul este responsabil pentru informarea publicului de proiectul pe care îl derulează în cadrul POCA.

**(6)** Lipsa **elementelor de identitate vizuală obligatorii** ( logo-ul POCA, logo-ul Uniunii Europene, logo-ul Guvernului României, logo-ul instrumentelor structurale) din materialele de informare și comunicare și/sau a cerințelor minime de informare și comunicare atrage neautorizarea la plată a cheltuielilor aferente acestor activități solicitate la plată/rambursare, de către Beneficiar.

**(7)** În situația utilizării parțiale sau incorecte a elementelor de identitate vizuală obligatorii pe materialele de informare și comunicare și/sau nerespectării cerințelor minime de informare și comunicare, AM POCA aplică o diminuare de 0,02% asupra cheltuielilor aferente acestei activități și solicitate la plată/rambursare.

**(9)** Beneficiarul trebuie să respecte următoarele **cerințe minime de informare şi comunicare** a proiectului:

a) afișarea pe site-ul web al beneficiarului, în cazul în care există un astfel de site,  a unei scurte descrieri a proiectului, care să cuprindă cel puțin următoarele informații referitoare la acesta: titlu, denumire beneficiar și parteneri (dacă există), obiective specifice rezultate, data de începere, perioada de implementare, valoarea totală (defalcată pe surse de finanțare);

b) expunerea unui afiș (dimensiune minimă A3) cu informații despre proiect, respectiv titlu, denumire beneficiari și parteneri (dacă există), scop, obiective specifice, rezultate, data de începere, perioada de implementare, valoarea defalcată pe surse de finanțare, într-un loc ușor vizibil şi accesibil publicului, cum ar fi zona de intrare a unei clădiri;

c) realizarea unui eveniment de diseminare a rezultatelor obținute (de ex. conferință la finalizarea proiectului, care să fie însoțit de un anunț/comunicat de presă publicat în media);

d) utilizarea, pentru toate materialele de informare și comunicare realizate în cadrul proiectelor finanțate prin POCA a următoarelor elemente de identitate vizuală: logo-ul Uniunii Europene, logo-ul Guvernului României, logol-ul POCA (sigla POCA, denumirea programului, sloganul “Competența face diferența”), precum și cea a Instrumentelor Structurale, însoțite de următorul text: ” Proiect cofinanțat din Fondul Social European prin Programul Operațional Capacitate Administrativă”;

e) publicarea pe site-ul web al Beneficiarului, în cazul în care există un astfel de site, a tuturor livrabilelor (studii, strategii, analize, ghiduri, etc.) realizate în cadrul proiectelor finanțate prin POCA și transmiterea acestora către AM POCA pe adresa de e-mail amdca@poca.ro, în vederea publicării acestora pe site-ul www.poca.ro, în secțiunea dedicată rezultatelor proiectelor cofinanțate din Fondul Social European (http://poca.ro/rezultate-proiecte-finantate-din-poca/.)

**(9)** Beneficiarul poate adăuga și alte activități privitoare la informare și comunicare ( de ex: conferință de lansare sau conferința de închidere la finalizarea proiectului, care să fie însoțite de un anunț/comunicat de presă publicat în media, etc), necesare și oportune pentru proiect, care nu pot înlocui cerințele minime de mai sus.

**(10)** În vederea îndeplinirii obligațiilor de informare și comunicare privind proiectele finanțate prin POCA, Beneficiarul are obligația să pună la dispoziția autorității de management, la solicitarea acesteia, date și informații despre proiect.